section_heading: Radnja
paragraph_text: Na Isla Sorni, otoku koji se nalazi u blizini obale Kostarike, mlada djevojka Cathy Bowman tijekom obiteljskog odmora lunja okolo i ostaje živa nakon napada skupine kompsognatusa. Njezini roditelji ulože tužbu protiv kompanije InGen na čijem je čelu nećak Johna Hammonda, Peter Ludlow, a koji planira iskoristiti otok Islu Sornu kako bi nadomjestio financijski gubitak nastao nakon incidenta u Jurskom parku četiri godine ranije. Matematičar dr. Ian Malcolm dolazi na veliko obiteljsko imanje i sastane se s Hammondom. On mu objašnjava da je Isla Sorna otok na kojem je kompanija InGen kreirala dinosaure prije nego što ih je premjestila u Jurski park na otok Isla Nublar. Hammond se nada da će zaustaviti planove InGena na način da pošalje ekipu na Islu Sornu koja bi trebala dokumentirati trenutačni život tamošnjih dinosaura i tako stvoriti javno mnijenje koje će se protiviti uplitanju čovjeka u život na otoku. Ian, koji je jedva preživio katastrofu Jurskog parka, isprva odbija zadatak, ali nakon što sazna da je na otok već otišla njegova djevojka, paleontologinja dr. Sarah Harding, pristaje otići; međutim ne kao dio ekipe znanstvenika i istraživača, već isključivo kao dio spasilačke službe.